b'\n_START_ARTICLE_\nMS \xc2\xabViking Sky\xc2\xbb\n_START_SECTION_\nKonstruksjon og design\n_START_PARAGRAPH_\n\xc2\xabViking Sky\xc2\xbb ble bygget av Fincantieri i Ancona i Italia, og sj\xc3\xb8satt den 23. mars 2016. P\xc3\xa5 den 26. januar 2017 ble hun overlevert til Viking Ocean Cruises med byggnummer 6237. Hun var egentlig planlagt \xc3\xa5 seile i 2016 under navnet \xc2\xabViking Sea\xc2\xbb, men ble forsinket under byggingen ved verftet._NEWLINE_Skipet er den tredje i Viking Star-klassen som best\xc3\xa5r av seks s\xc3\xb8sterskip: det fjerde, \xc2\xabViking Sun\xc2\xbb, kom i 2017, det femte, \xc2\xabViking Orion\xc2\xbb i 2018 og det sjette \xc2\xabViking Jupiter\xc2\xbb i 2019._NEWLINE_\xc2\xabViking Sky\xc2\xbb og s\xc3\xb8strene hennes ble klassifisert av nettstedet cruisecritic.com som \xc2\xabsm\xc3\xa5 skip\xc2\xbb eller \xc2\xabmindre cruiseskip\xc2\xbb. \xc2\xabViking Star\xc2\xbb, \xc2\xabViking Sea\xc2\xbb, og \xc2\xabViking Sky\xc2\xbb er konstruert i en skala som gir direkte tilgang til de fleste havner, noe som sikrer effektive og problemfrie ombordstignings- og landgangsprosesser. Skipene er lette og intime, og har diskret eleganse og moderne skandinavisk design. P\xc3\xa5 nettstedet cruisecritic.com f\xc3\xa5r \xc2\xabViking Sky\xc2\xbb gode skussm\xc3\xa5l. Tidligere passasjerer f\xc3\xa5r her muligheten til \xc3\xa5 si sin \xc3\xa6rlige mening, og man kan se at skipet scorer h\xc3\xb8yt innen kategoriene p\xc3\xa5 service, lugarstandard og fellesomr\xc3\xa5der._NEWLINE_De ulike delene av interi\xc3\xb8ret og innredningen er designet av SMC Design of London og Rottet Studios fra Los Angeles. Skipets design skal v\xc3\xa6re inspirert av skandinaviske tradisjoner._NEWLINE_\xc2\xabViking Sky\xc2\xbb og s\xc3\xb8sterskipene har energieffektive hybridmotorer, og et hydrodynamisk optimalisert str\xc3\xb8mlinjeformet skrog som skal s\xc3\xb8rge for maksimal drivstoffeffektivitet, solcellepaneler og utstyr som minimerer eksosforurensning og oppfyller kravene i de strengeste milj\xc3\xb8reglene.\n_START_SECTION_\nFasiliteter\n_START_PARAGRAPH_\n\xc2\xabViking Sky\xc2\xbb har to sv\xc3\xb8mmebasseng der hovedbassenget heter \xc2\xabThe Infinity Pool\xc2\xbb (\xc2\xabevighetsbassenget\xc2\xbb). Skipet har to restauranter, pianosalong og oppdagelsessalong, vinterhage, akevitterrasse. \xc2\xabViking Sky\xc2\xbb har teaterscene, kinosal, bar, lobbybar og diverse butikker samt et sportsdekk med spa og treningssenter.\n_START_SECTION_\nM\xc3\xa5l/dimensjoner\n_START_PARAGRAPH_\n\xc2\xabViking Sky\xc2\xbb har en lengde p\xc3\xa5 196,66 meter (645,21 fot), st\xc3\xb8rste lengde er p\xc3\xa5 228,28 meter (748,95 fot). Skipets bredde er p\xc3\xa5 28,80 meter (94,49 fot) og det har et dyptg\xc3\xa5ende p\xc3\xa5 6,65 meter (21,82 fot).\n_START_SECTION_\nTonnasje\n_START_PARAGRAPH_\n\xc2\xabViking Sky\xc2\xbb har en bruttotonnasje p\xc3\xa5 47\xc2\xa0842 BT, en nettotonnasje p\xc3\xa5 18\xc2\xa0858 NT og en d\xc3\xb8dvekttonnasje p\xc3\xa5 4\xc2\xa0826 dvt.\n_START_SECTION_\nMaskineri og ytelse\n_START_PARAGRAPH_\nHovedmotorene er fra MAN, som er to av typen 9L32/44CR p\xc3\xa5 5\xc2\xa0040 kW hver og to av typen 12V32/44CR p\xc3\xa5 6\xc2\xa0720 kW hver. Fremdriften bes\xc3\xb8rges av to elektriske motorer p\xc3\xa5 7\xc2\xa0250 ekW (elektrisk kilowatt) hver som driver hver sin propell. N\xc3\xb8dgeneratoren er p\xc3\xa5 1\xc2\xa0230 kW. Sideman\xc3\xb8vrering bes\xc3\xb8rges av to baugthrustere p\xc3\xa5 1\xc2\xa0400 kW, samt en akterthruster med samme effekt. Sauer Compressors har levert diverse kompressorer. Toppfarten er 20 knop (37 km/t; 23 mph).\n_START_SECTION_\nKapasitet\n_START_PARAGRAPH_\n\xc2\xabViking Sky\xc2\xbb har en passasjerkapasitet p\xc3\xa5 930 passasjerer i normal drift. Den maksimale passasjerkapasiteten er p\xc3\xa5 944 passasjerer. Skipet har 465 passasjerslugarer._NEWLINE_Antall besetningsmedlemmer er ikke kjent, men skipet har 260 mannskapslugarer.\n_START_SECTION_\nRegister\n_START_PARAGRAPH_\n\xc2\xabViking Sky\xc2\xbb er registrert i\xc2\xa0Norsk Internasjonalt Skipsregister\xc2\xa0(NIS) som er en underavdeling i\xc2\xa0Sj\xc3\xb8fartsdirektoratet. Skipet seiler under norsk flagg og er registrert med Bergen som sin hjemmehavn.\n_START_SECTION_\nI havsn\xc3\xb8d p\xc3\xa5 Hustadvika\n_START_PARAGRAPH_\nMot slutten av et tolvdagerscruise i mars 2019 fra Bergen via Narvik, Alta og Troms\xc3\xb8 og med kansellert anl\xc3\xb8p i Bod\xc3\xb8 og planlagt anl\xc3\xb8p i Stavanger f\xc3\xb8r planlagt ankomst i Tilbury i England, havnet skipet i havsn\xc3\xb8d p\xc3\xa5 Hustadvika 23. mars 2019. Det var sterk storm i omr\xc3\xa5det med vind fra vest p\xc3\xa5 over 30 meter per sekund og b\xc3\xb8lgeh\xc3\xb8yde p\xc3\xa5 8\xe2\x80\x9315 meter. Skipet fikk motorstans og sendte n\xc3\xb8dsignal klokken 14. Skipet, som drev mot land, kastet anker og unngikk \xc3\xa5 g\xc3\xa5 p\xc3\xa5 grunn med rundt hundre meters margin. Hovedredningssentralen startet evakuering av de 915 passasjerene \xe2\x80\x93 og med besetning i alt 1373 personer \xe2\x80\x93 med p\xc3\xa5 det meste seks helikoptre, to fra 330 skvadron og fire fra CHC Helikopter Service, hver med en kapasitet p\xc3\xa5 15\xe2\x80\x9320 personer. Det ble opprettet et mottakssenter for de evakuerte i Brynhallen p\xc3\xa5 Hustad. 28 av passasjerene ble sendt videre til behandling p\xc3\xa5 sykehus i Kristiansund eller Molde, en av dem ble regnet som alvorlig skadet. P\xc3\xa5 grunn av v\xc3\xa6ret og h\xc3\xb8ye b\xc3\xb8lger var det uaktuelt \xc3\xa5 evakuere folk med livb\xc3\xa5ter. To av helikoptrene ble en periode omdirigert til lasteb\xc3\xa5ten MS \xc2\xabHagland Captain\xc2\xbb som rundt klokka 19 hadde f\xc3\xa5tt motorstans som gjorde at besetningen p\xc3\xa5 ni m\xc3\xa5tte evakueres. _NEWLINE_Skipet fikk ogs\xc3\xa5 bistand fra blant andre taub\xc3\xa5ten \xc2\xabVivax\xc2\xbb. Mannskapet fikk etter hvert en motor i gang og skipet kunne bevege seg litt lenger ut fra land. Den ene ankerkjettingen hadde lagt seg over bulben og m\xc3\xa5tte kappes. I l\xc3\xb8pet av natten ble tre av de fire motorene startet igjen, i 8-tiden p\xc3\xa5f\xc3\xb8lgende dag satte det kursen mot Molde med sikringssleper til standbyskipet \xc2\xabOcean Response\xc2\xbb og ankerh\xc3\xa5ndteringsskipet \xc2\xabNormand Ranger\xc2\xbb. Skipet la til kai i Molde klokken 1620 s\xc3\xb8ndag 24. mars. Onsdag 27. mars 2019 gikk \xc2\xabViking Sky\xc2\xbb til et verft i Kristiansund for reparasjoner._NEWLINE_Hendelsen med \xc2\xabViking Sky\xc2\xbb p\xc3\xa5 Hustadvika regnes som en sj\xc3\xb8ulykke og unders\xc3\xb8kes av Statens havarikommisjon for transport med bistand fra britiske og amerikanske havarikommisjoner. Politiet etterforsker ulykken. Sj\xc3\xb8fartsdirektoratet kunngjorde 27. mars 2019 at \xc3\xa5rsaken til motorstansen var lavt oljetrykk. Oljemengden var mellom minimums- og maksimumsmerkene, men p\xc3\xa5 grunn av tung sj\xc3\xb8 fikk oljepumpene ikke tilf\xc3\xb8rsel av sm\xc3\xb8reolje. Det gikk alarm p\xc3\xa5 grunn av lavt oljetrykk, og motorene ble stengt ned automatisk.'